amanoisuno/poetBack huggingface dataset:
題山院 權審 
萬葉風聲利，一山秋氣寒。曉霜浮碧瓦，落日度朱欄。
絕句 權審 
得即高歌失即休，多悲多恨謾悠悠。今朝有酒今朝醉，明日愁來明日愁。
郡中有懷寄上睦州員外杜十三兄 邢群 
城枕溪流更淺斜，麗譙連帶邑人家。經冬野菜青青色，如今歲晏從羈滯，心喜彈冠事不賒。
早發靈芝望九華寄杜員外使君 曹汾 
戴月早辭三秀館，遲明初識九華峰。嵯嵯玉劍寒鋩利，行春若到五溪上，此處褰帷正面逢。
落花 嚴惲 
春光冉冉歸何處，更向花前把一杯。盡日問花花不語，為誰零落為誰開。
題籌筆驛 殷潛之 
江東矜割據，鄴下奪孤嫠。霸略非匡漢，宏圖欲佐誰。奏書辭後主，仗劍出全師。重襲褒斜路，懸開反正旗。欲將苞有截，必使舉無遺。沈慮經謀際，揮毫決勝時。圜觚當分畫，前箸此操持。山秀扶英氣，川流入妙思。算成功在彀，運去事終虧。命屈天方厭，人亡國自隨。艱難推舊姓，開創極初基。總歎曾過地，寧探作教資。若歸新歷數，誰複顧衰危。報德兼明道，長留識者知。
送高遂赴舉 祝元膺 
句曲舊宅真，自產日月英。既涵岳瀆氣，安無神仙名。松桂邐迤色，與君相送情。
寄道友 祝元膺 
兩頷凝清霜，玉爐焚天香。為我延歲華，得入不死鄉。
夢仙謠 祝元膺 
蟾蜍夜作青冥燭，螮蝀晴為碧落梯。好個分明天上路，誰教深入武陵溪。
句 祝元膺 
霧紋斑似豹，水力健如龍。
賀鄧璠使君正拜袁州 彭蟾 
六年惠愛及黎甿，大府論功俟陟明。尺一詔書天上降，更待皇恩醒善政，碧油幢到郡齋迎。
和嚴惲落花詩 王樞 
花落花開人世夢，衰榮閒事且持杯。春風底事輕搖落，何似從來不要開。
詠宣律和尚袈裟 張希複 
共覆三衣中夜寒，披時不鎮尼師壇。無因蓋得龍宮地，畦裏塵飛葉相殘。
鶯出谷 錢可複 
玉律陽和變，時禽羽翮新。載飛初出穀，一囀已驚人。拂柳宜煙暖，沖花覺露春。摶風翻翰疾，向日弄吭頻。求友心何切，遷喬幸有因。華林高玉樹，棲托及芳晨。
鶯出谷 張鷺 
弱柳隨儔匹，遷鶯正及春。乘風音響遠，映日羽毛新。已得辭幽谷，還將脫俗塵。鴛鸞方可慕，燕雀迥無鄰。游止知難屈，翻飛在此伸。一枝如借便，終冀托深仁。
鶯出谷 劉莊物 
幸因辭舊穀，從此及芳晨。欲語如調舌，初飛似畏人。風調歸影便，日暖吐聲頻。翔集知無阻，聯綿貴有因。喜遷喬木近，寧厭對花新。堪念微禽意，關關也愛春。